b"\n_START_ARTICLE_\nDannii Minogue\n_START_SECTION_\nZgodnje \xc5\xbeivljenje in za\xc4\x8detek kariere\n_START_PARAGRAPH_\nDanielle Jane Minogue je odrasla v Melbourneu kot mlaj\xc5\xa1a od dveh h\xc4\x8dera ra\xc4\x8dunovodje Ronalda Charlesa Allana Minoguea, ki ima irske korenine, in Carol Jones, plesalke iz Maestega, Wales. Je najmlaj\xc5\xa1a od treh otrok; tudi njena starej\xc5\xa1a sestra Kylie Minogue je pop pevka, njen brat, Brendan, pa je avstralski kamerman, ki se ukvarja s snemanjem novic._NEWLINE_Dannii Minogue je s svojo kariero pri\xc4\x8dela kot otro\xc5\xa1ka zvezdnica na avstralski televiziji. Pri sedmih se je pri\xc4\x8dela pojavljati v avstralskih telenovelah, za\xc4\x8den\xc5\xa1i s televizijskimi serijami Skyways in The Sullivans. Leta 1981 se je pridru\xc5\xbeila uspe\xc5\xa1ni tedenski glasbeni oddaji Young Talent Time. Dannii Minogue je v sklopu oddaje prvi\xc4\x8d nastopila tudi kot pevka; med drugim je v oddaji nastopila tudi z lastno razli\xc4\x8dico Madonnine pesmi\xc2\xa0\xc2\xbbMaterial Girl\xc2\xab. Takrat je pri\xc4\x8dela nastopati tudi na raznih avstralskih koncertnih turnejah. Leta 1988 je Dannii Minogue prenehala igrati v oddaji Young Talent Time, saj je \xc5\xbeelela nadaljevati s svojo igralsko kariero. Sprejela je vlogo ne zelo dekli\xc5\xa1ke najstnice Emme Jackson v telenoveli Home and Away, vendar je v seriji igrala le leto dni. Kljub temu je med avstralskim ob\xc4\x8dinstvom postala precej popularna, saj je bila za njen nastop v tej telenoveli nominirana za nagrado Logie Award v kategoriji za \xc2\xbbnajpopularnej\xc5\xa1o igralko na avstralski televiziji\xc2\xab._NEWLINE_Septembra 1988 je Dannii Minogue izdala svojo prvo modno kolekcijo, imenovano Dannii. Za modno oblikovanje se je pri\xc4\x8dela zanimati \xc5\xa1e v \xc4\x8dasu, ko je nastopala v telenoveli Young Talent Time. Sama je oblikovala nekaj obla\xc4\x8dil, ki jih je v seriji nosila, in ker je ob\xc4\x8dinstvo njene izdelke hvalilo, se je pri\xc4\x8dela zanimati za to, da bi jih izdala v zedinjeni modni kolekciji. Ta modna kolekcija se je v Avstraliji razprodala v desetih dneh in zato je Dannii Minogue leta 1989 izdala \xc5\xa1e tri poletne kolekcije.\n_START_SECTION_\n1990 - 1995: Zgodnja kariera\n_START_PARAGRAPH_\nKylie Minogue je januarja leta 1989 podpisala pogodbo z avstralsko zalo\xc5\xbebo Mushroom Records. Njen prvi glasbeni album, Dannii, so izdali naslednjega leta; na avstralski glasbeni lestvici je album zasedel \xc5\xa1tiriindvajseto mesto. Zunaj Avstralije so album izdali leta 1991 pod imenom Love and Kisses in skoraj na vseh glasbenih lestvicah, na katere se je uvrstil, je zasede3l eno od prvih desetih mest. Debitantski singl Dannii Minogue,\xc2\xa0\xc2\xbbLove and Kisses\xc2\xab, je na avstralski glasbeni lestvici zasedel \xc4\x8detrto mesto in za uspe\xc5\xa1no prodajo tamkaj nazadnje prejel zlato certifikacijo. Na britanski glasbeni lestvici je pesem zasedla eno od prvih desetih mest. Avgusta 1991 je Dannii Minogue organizirala promocijsko turnejo, v sklopu katere je priredila koncerte v jugovzhodni Aziji, natan\xc4\x8dneje v Hong Kongu, Singapuru, Maleziji, Indoneziji, Tajpeju in na Filipinih._NEWLINE_Leta 1990 je Dannii Minogue kraljica Elizabeta II. prosila, naj nastopi na prireditvi Royal Variety Show; tamkaj je izvedla svojo nazadnje izdano pesem, \xc2\xbbSuccess\xc2\xab._NEWLINE_Aprila 1992 je Dannii Minogue ponovno izdala svoj debitantski album, in sicer pod imenom Love and Kisses and.... Album, kolekcija plesnih pesmi, je vklju\xc4\x8deval predvsem remixe z albuma Love and Kisses. Zasedel je dvain\xc5\xa1tirideseto mesto na britanski glasbeni lestvici in prodal skoraj 60.000 izvodov. Mnogo remixov, ki jih je posnel DJ in producent albuma, Steve \xc2\xbbSilk\xc2\xab\xc2\xa0Hurley, je postalo precej uspe\xc5\xa1nih v evropskih plesnih klubih. S temi remixi si je Dannii Minogue \xc2\xbbustvarila novo podobo, na kateri je delala\xc2\xab\xc2\xa0v prihodnosti. \xc5\xa0e istega leta je zaigrala v svojem prvem filmu, Secrets, v katerem je poleg nje zaigrala \xc5\xa1e Noah Taylor. Film je govoril o petih avstralskih najstnikih, ki po svojem prizadevanju, da bi od\xc5\xa1li na koncert glasbene skupine The Beatles, obti\xc4\x8dijo v hotelski gara\xc5\xbei. Filma niso hvalili ne ob\xc4\x8dinstvo ne kritiki, nastop Dannii Minogue pa so ozna\xc4\x8dili za \xc2\xbbne prav prepri\xc4\x8dljivega\xc2\xab._NEWLINE_Drugi glasbeni album Dannii Minogue, Get Into You, preko katerega so iz\xc5\xa1le uspe\xc5\xa1nice, kot so\xc2\xa0\xc2\xbbShow You the Way to Go\xc2\xab,\xc2\xa0\xc2\xbbThis Is It\xc2\xab\xc2\xa0in\xc2\xa0\xc2\xbbThis Is the Way\xc2\xab, je iz\xc5\xa1el oktobra 1993. Album je vklju\xc4\x8deval predvsem bolj odrasle plesne pesmi s hitrej\xc5\xa1im tempom, a \xc4\x8deprav je Dannii Minogue prej v Veliki Britaniji po\xc5\xbeela precej uspeha, se s tem albumom ni uvrstila niti na eno od prvih petdesetih mest britanske glasbene lestvice. Sredi leta 1994 se je Dannii Minogue vrnila na televizijo in na britanskem kanalu Channel 4 vodila oddajo The Big Breakfast. Leta 1995 je kot singl izdala pesmi\xc2\xa0\xc2\xbbRescue Me\xc2\xab\xc2\xa0in\xc2\xa0\xc2\xbbBoogie Woogie\xc2\xab; obe sta duet s plesnim glasbenikom EuroGrooveom. Izdali so ju le na Japonskem in obe sta na japonski glasbeni lestvici zasedli prvo mesto. Svoj tretji glasbeni album je pri\xc4\x8dela snemati leta 1995, vendar je pozno leta 1995 zaradi pogodbenega nesporazuma Dannii Minogue prenehala sodelovati s svojo zalo\xc5\xbebo, Mushroom Records.\n_START_SECTION_\n1996 \xe2\x80\x93 2000: Girl\n_START_PARAGRAPH_\nLeta 1996 je Dannii Minogue ponovno pri\xc4\x8dela z vodenjem oddaj, za\xc4\x8den\xc5\xa1i z oddajo Eggs on Legs. Istega leta je za kratek \xc4\x8das vodila otro\xc5\xa1ko televizijsko oddajo Disney Time in \xc5\xa1estnajst tednov skupaj z Garethom Jonesom vodila najstni\xc5\xa1ko oddajo It's Not Just Saturday, ki so jo izdali vsako soboto. Leta 1996 je pri\xc4\x8dela voditi \xc5\xa1e glasbeno oddajo Top of the Pops, kasneje tistega leta pa se je ponovno osredoto\xc4\x8dila na svojo glasbeno kariero. Aprila 1997 je Dannii Minogue debitirala tudi na gledali\xc5\xa1kem odru, saj je zaigrala Rizzo v muzikalu Brilijantina. V Avstraliji so \xc5\xbee za prvo skupino predstav prodali 450.000 vstopnic. Naslednjega leta je Dannii Minogue Rizzo zaigrala tudi v novozelandski razli\xc4\x8dici muzikla. Na podelitvi nagrad MO Awards leta 1998 je bila Dannii Minogue za to vlogo nominirana za nagrado v kategoriji za \xc2\xbbnajbolj\xc5\xa1o gledali\xc5\xa1ko igralko v muziklu\xc2\xab._NEWLINE_Po izidu mnogih njenih prej\xc5\xa1njih pesmi kot remixov, ki jih je izdal Steve \xc2\xbbSilk\xc2\xab\xc2\xa0Hurley, se je Dannii Minogue pri\xc4\x8dela zanimati za plesno glasbo. Dejala je, da so remixi \xc2\xbbprva stvar, ki sem jo ustvarila, ki je bila resni\xc4\x8dno super in moja ljubezen do plesne in klubske glasbe se je pri\xc4\x8dela tamkaj.\xc2\xab Njeno zanimanje za plesno in klubsko glasbo se je pokazalo tudi pri njenem tretjem glasbenem albumu, Girl, ki so ga izdali septembra 1997 in je vklju\xc4\x8deval njene duete z Brianom Higginsom in Xenomanio. Z albumom je Dannii Minogue predstavila bolj uglajen in odrasel slog plesne glasbe, ki so ga kritiki v glavnem hvalili, vendar ga javnost ni dobro sprejela; album se ni uvrstil niti na eno od prvih petdesetih mest britanske glasbene lestvice. Glavni singl z albuma,\xc2\xa0\xc2\xbbAll I Wanna Do\xc2\xab, ki ga je revija Daily Mirror opisala kot \xc2\xbbenkratno vrnitev z veliko poudarka na bas kitari\xc2\xab, je po\xc5\xbeel ve\xc4\x8d uspeha in zasedel \xc4\x8detrto mesto na britanski glasbeni lestvici. Tudi v pevkini rodni Avstraliji je singl po\xc5\xbeel precej uspeha; uvrstil se je na enajsto mesto britanske glasbene lestvice in za uspe\xc5\xa1no prodajo v dr\xc5\xbeavi prejel zlato certifikacijo. Drugi singl z albuma,\xc2\xa0\xc2\xbbEverything I Wanted\xc2\xab, je zasedel eno od prvih dvajsetih mest britanske in eno od prvih petdesetih avstralske glasbene lestvice, tretji singl z albuma,\xc2\xa0\xc2\xbbDisremembrance\xc2\xab, pa je za las zgre\xc5\xa1il dvajseto mesto na britanski lestvici, kjer je zasedel enaindvajseto mesto. Vsi trije singli z albuma Girl so zasedli vrh britanske lestvice plesnih singlov._NEWLINE_Junija 1998 je Dannii Minogue pri\xc4\x8dela s svojo turnejo Unleashed Tour, v sklopu katere pa je nastopala le v Veliki Britaniji. Zalo\xc5\xbeba Mushroom Records je decembra 1998 izdala dve kompilaciji z deli Dannii Minogue, s katerima so proslavili petindvajsetletnico svojega delovanja. Kompilacija The Singles, ki so jo izdali le v Avstraliji, je vklju\xc4\x8devala vse single, kar jih je Dannii Minogue kdaj izdala, kompilacija The Remixes pa je vsebovala vse njene najpopularnej\xc5\xa1e remixe. Obe kompilaciji so promovirali s singlom\xc2\xa0\xc2\xbbCoconut\xc2\xab, ki so ga prej izdali le kot dodatno pesem s CD verzije albuma Girl. Januarja 1999, po nastopu na sydneyjski paradi gejev in lezbijk, je Dannii Minogue prvi\xc4\x8d izdala festivalno temo, pesem\xc2\xa0\xc2\xbbEverlasting Night\xc2\xab. Pesem se je pojavila na kompilaciji Gay & Lesbian Mardi Gras of 1999, videospot zanjo, pri re\xc5\xbeiji katerega je sodelovala tudi Dannii Minogue sama, pa je bil posve\xc4\x8den homoseksualni skupnosti._NEWLINE_Leta 1999 se je Dannii Minogue vrnila h gledali\xc5\xa1\xc4\x8du in zaigrala v upodobitvi Shakespearove igre Macbeth, ki so jo uprizorili v Edinburgh Fringe Festivalu. Igri so glasbeni kritiki dodelili me\xc5\xa1ane ocene; kritik Matt Grant je napisal, da Dannii Minogue \xc2\xbbprimankuje prave prepri\xc4\x8dljivosti, saj pri igranju sploh ne uporabi vse svoje sile\xc2\xab, Fiachra Gibbons pa je o nastop Dannii Minouge pohvalila: \xc2\xbbKraljica diskov iz pekla nastopa dobro\xc2\xab\xc2\xa0v vlogi svojega lika, lady Macbeth.\n_START_SECTION_\n2001 \xe2\x80\x93 2003: Neon Nights\n_START_PARAGRAPH_\nLeta 2001 je Dannii Minogue kot Esmeralda nastopila v gledali\xc5\xa1ki igri Notre-Dame de Paris, ki so jo uprizarjali v Londonu, natan\xc4\x8dneje na West Endu. Muzikal so britanski kritiki ozna\xc4\x8dili za \xc2\xbbbednega\xc2\xab, pesmi pa so ozna\xc4\x8dili za \xc2\xbbslabo kopijo evrovizijskih to\xc4\x8dk\xc2\xab. Za svojo vlogo pa je Dannii Minogue na podelitvi nagrad revije Maxim leta 2002 prejela nagrado v kategoriji za \xc2\xbbnajbolj\xc5\xa1i odrski nastop\xc2\xab. Istega leta se je be\xc5\xbeno pojavila v gledali\xc5\xa1ki igri Vaginini monologi, kjer sta poleg nje zaigrali \xc5\xa1e Kika Markham in Meera Syal._NEWLINE_Novembra 2001 je Dannii Minogue izdala singl z naslovom\xc2\xa0\xc2\xbbWho Do You Love Now?\xc2\xab, svoj duet s skupino Riva. Novinar revije Sound Generator je singl opisal kot \xc2\xbbljubko serenado s sanjavimi vokali, pravo plesno himno.\xc2\xab\xc2\xa0Pesem je zasedla tretje mesto na britanski glasbeni lestvici in prvo na britanski lestvici najbolje prodajanih plesnih pesmi. Na avstralski glasbeni lestvici je pesem zasedla petnajsto mesto, v Zdru\xc5\xbeenih dr\xc5\xbeavah Amerike, kjer so pesem izdali v ameri\xc5\xa1kih plesnih klubih, pa je pesem zasedla dvanajsto mesto na lestvici Billboard Hot Dance Music/Club Play. Leta 2001 je Dannii Minogue podpisala pogodbo za \xc5\xa1est albumov z zalo\xc5\xbebo London Records, ki je del organizacije Warner Music International._NEWLINE_Marca 2003 je Dannii Minogue izdala svoj \xc4\x8detrti glasbeni album, Neon Nights, ki ga je BBC ozna\xc4\x8dil za \xc2\xbbprijeten koktajl uglajenega popa, klubske kulture in dostopnosti.\xc2\xab. Vklju\xc4\x8deval je dance-pop pesmi, ki so spominjala na dela iz osemdesetih in s katerimi je Dannii Minogue po\xc5\xbeela najve\xc4\x8d pohval s strani kritikov v svoji celotni karieri. Album Neon Nights je zasedel osmo mesto britanske glasbene lestvice in tako postal njen na lestvici najuspe\xc5\xa1nej\xc5\xa1i album od njenega debitantskega albuma, preko albuma pa so iz\xc5\xa1li \xc5\xa1tirje singli, ki so na britanski glasbeni lestvici zasedli eno od prvih desetih mest. Pesmi\xc2\xa0\xc2\xbbWho Do You Love Now?\xc2\xab\xc2\xa0sicer niso uradno izdali kot prvi singl z albuma, a je bila vseeno ena od pesmi, vklju\xc4\x8denih na album. Kot uradni glavni singl z albuma so izdali pesem\xc2\xa0\xc2\xbbPut the Needle on It\xc2\xab, dance-pop pesem s stilom, ki spominja na osemdeseta in je zasedel sedmo mesto na britanski glasbeni lestvici. Poleg tega je pesem zasedla eno od prvih dvajsetih mest na mnogih glasbenih lestvicah, med drugim tudi na avstralski lestvici, kjer je zasedla enajsto mesto in nazadnje prejela zlato certifikacijo. Drugi singl z albuma, pesem\xc2\xa0\xc2\xbbI Begin to Wonder\xc2\xab, je novinar irskega radia Telef\xc3\xads \xc3\x89ireann za eno od \xc2\xbbnajbolj\xc5\xa1ih re\xc4\x8di\xc2\xab\xc2\xa0z albuma in je postala njena najvi\xc5\xa1je uvr\xc5\xa1\xc4\x8dena pesem na britanski glasbeni lestvici, kjer je zasedla drugo mesto. Na avstralski glasbeni lestvici je singl zasedel \xc5\xa1tirinajsto mesto in nazadnje prejel zlato certifikacijo. Tudi tretji singl z albuma, pesem\xc2\xa0\xc2\xbbDon't Wanna Lose This Feeling\xc2\xab, je po\xc5\xbeel toliko uspeha, kot njegovi predhodniki; zasedel je peto mesto britanske in dvaindvajseto avstralske glasbene lestvice._NEWLINE_Junija 2003 je Dannii Minogue pri\xc4\x8dela gostiti lastno radijsko oddajo, Dannii Minogue's Neon Nights. Oddajo so predvajali na avstralskih in britanskih radijih, Dannii Minogue pa je v njej predvajala glasbo za\xc4\x8detnih DJ-jev, pa tudi lastno glasbo._NEWLINE_Zaradi uspeha albuma v Evropi in Avstraliji so njegove single pri\xc4\x8deli mno\xc5\xbei\xc4\x8dno predvajati na severnoameri\xc5\xa1kih plesnih radijih in zalo\xc5\xbeba Warner Music Group se ga je nazadnje pozno leta 2003 odlo\xc4\x8dila izdati tudi v Zdru\xc5\xbeenih dr\xc5\xbeavah Amerike. Singla \xc2\xbbI Begin to Wonder\xc2\xab\xc2\xa0in \xc2\xbbDon't Wanna Lose This Feeling\xc2\xab\xc2\xa0sta nazadnje veliko uspeha po\xc5\xbeela tudi na ameri\xc5\xa1kih plesnih lestvicah.\n_START_SECTION_\n2004 - 2006: The Hits & Beyond\n_START_PARAGRAPH_\nJunija 2004 je Afterlife izdal album Speck of Gold, ki je vklju\xc4\x8deval tudi pesem Dannii Minogue, \xc2\xbbTake Me Inside\xc2\xab. Album so v Avstraliji sicer izdali \xc5\xa1ele leta 2008, vklju\xc4\x8deval pa je dve razli\xc4\x8dni verziji pesmi, obe z Dannii Minogue._NEWLINE_Oktobra 2004 je Dannii Minogue izdala pesem\xc2\xa0\xc2\xbbYou Won't Forget About Me\xc2\xab, svoj duet z dance glasbeno skupino Flower Power. Novinar revije MSN Entertainment je pesem opisal kot \xc2\xbbres fantasti\xc4\x8dno\xc2\xab\xc2\xa0in pohvalil predvsem njenega \xc2\xbbhouse ritma in uporabo sintetizatorja, ki nas spomni na osemdeseta.\xc2\xab\xc2\xa0Pesem je zasedla sedmo mesto britanske glasbene lestvice in se uvrstila tudi na eno od prvih dvajsetih mest na avstralski lestvici. Pesem\xc2\xa0\xc2\xbbPerfection\xc2\xab, njen duet s Soulom Seekerzom, je iz\xc5\xa1el oktobra 2005 in zasedel eno od prvih dvajsetih mest tako na britanski kot na avstralski lestvici._NEWLINE_Junija 2006 je Dannii Minogue izdala kompilacijo s svojimi najve\xc4\x8djimi uspe\xc5\xa1nicami, The Hits & Beyond. Album je poleg singlov z njenih prej\xc5\xa1njih albumov vklju\xc4\x8deval tudi nekaj novih pesmi. Na britanski glasbeni lestvici je album debitiral na sedemnajstem mestu. V Avstraliji je album The Hits & Beyond, ki je na avstralski glasbeni lestvici zasedel le sedemin\xc5\xa1estdeseto mesto, postal eden od pevkinih najmanj uspe\xc5\xa1nih albumov. Z albumom je Dannii Minogue predstavila nov singl,\xc2\xa0\xc2\xbbSo Under Pressure\xc2\xab, ki ga je navdihnilo dejstvo, da je njena sestra Kylie, pa tudi neka njena neimenovana prijateljica, zbolela za rakom. 11. decembra 2005 je Dannii Minogue s svojo sestro Kylie na njeni turneji Kylie during Showgirl: The Homecoming Tour v Melbourneu izvedla pesem\xc2\xa0\xc2\xbbKids\xc2\xab. 31. decembra 2005 je na turneji ponovno nastopila in skupaj s sestro izvedla pesem\xc2\xa0\xc2\xbbCelebration\xc2\xab\xc2\xa0v Londonu, natan\xc4\x8dneje v areni Wembley. Singl je zasedel eno od prvih dvajsetih mest na avstralski in britanski lestvici ter postal njen deseti zaporedni singl, ki je na britanski lestvici klubskih pesmi zasedel prvo mesto. Dannii Minogue je snemanje pesmi \xc2\xbbSo Under Pressure\xc2\xab\xc2\xa0opisala kot pravi dose\xc5\xbeek, saj je morala \xc2\xbbzbrati veliko poguma, da je [vsa svoja \xc4\x8dustva] pretvorila v besede\xc2\xab. Septembra 2006 je Dannii Minogue lastno razli\xc4\x8dico pesmi\xc2\xa0\xc2\xbbI'll Be Home for Christmas\xc2\xab\xc2\xa0vklju\xc4\x8dila na album Spirit of Christmas, kompilacijo s klasi\xc4\x8dnimi bo\xc5\xbei\xc4\x8dnimi pesmimi v izvedbi raznih izvajalcev, ki jo je izdala avstralska trgovina Myer._NEWLINE_Novembra 2006 je Dannii Minogue izvedla pesem\xc2\xa0\xc2\xbbHe's the Greatest Dancer\xc2\xab\xc2\xa0(1979) skupine Sister Sledge na BBC-jevi prireditvi Children in Need. Studijska razli\xc4\x8dica pesmi, katere remix je posnel Fugitive, je iz\xc5\xa1la preko kompilacije Clubland 10, izdane novembra 2006. Naslednji mesec je na britanski klubsko-plesni sceni iz\xc5\xa1el singl \xc2\xbbHe's the Greatest Dancer\xc2\xab, ki je na britanski lestvici plesnih pesmi zasedel prvo mesto. Poleg tega se je uvrstil tudi na eno izmed prvih \xc5\xa1tiridesetih mest avstralske glasbene lestvice.\n_START_SECTION_\n2007 - 2011: Unleashed, Club Disco in X Factor\n_START_PARAGRAPH_\nDannii Minogue je pogodbo z zalo\xc5\xbebo London Records prekinila, ko so ji povedali, da lahko ali prekine zalo\xc5\xbebo s pogodbo ali pa \xc5\xa1e naprej izdaja albume preko te zalo\xc5\xbebe, a mora na izid naslednjega glasbenega albuma, ki so ga v ve\xc4\x8dini \xc5\xbee posneli, po\xc4\x8dakati eno leto. Takrat je pri\xc4\x8dela sodelovati s producenti, kot so Hugo Lira, Gareth Young, Ian Masterson, Ross Callum in Pascal Gabriel. Ve\xc4\x8dina teh pesmi je kasneje iz\xc5\xa1la preko albuma Unleashed (2007). Kasneje tistega leta je Dannii Minogue podpisala pogodbo z zalo\xc5\xbebo All Around the World Records._NEWLINE_Oktobra 2007 je Dannii Minogue izdala pet razli\xc4\x8dnih del; najprej je ponovno izdala svoja albuma iz let 1997 in 2003, Girl in Neon Nights, oba albuma pa sta vklju\xc4\x8devala \xc5\xa1e en CD z dodatnimi remixi. 5. novembra je izdala \xc5\xa1e zgorajomenjeni album Unleashed in DVD The Video Collection, ki vklju\xc4\x8duje vse njene videospote ter \xc5\xa1e nekaj dodatkov. Poleg tega so na isti dan izdali \xc5\xa1e digitalni album Club Disco, preko njega pa \xc5\xa1e mnoge nove pesmi, natan\xc4\x8dneje singli\xc2\xa0\xc2\xbbYou Won't Forget About Me\xc2\xab,\xc2\xa0\xc2\xbbPerfection\xc2\xab\xc2\xa0in\xc2\xa0\xc2\xbbSo Under Pressure\xc2\xab. Preko albuma so nameravali izdati \xc5\xa1e en singl,\xc2\xa0\xc2\xbbI Can't Sleep at Night\xc2\xab, a ga nazadnje niso. Poleg tega je album vklju\xc4\x8deval tudi pevkine razli\xc4\x8dice pesmi\xc2\xa0\xc2\xbbXanadu\xc2\xab\xc2\xa0in disko klasike\xc2\xa0\xc2\xbbHe's the Greatest Dancer\xc2\xab. Nazadnje so 3. decembra preko albuma izdali \xc5\xa1e en singl,\xc2\xa0\xc2\xbbTouch Me Like That\xc2\xab, ki je zasedel prvo mesto na britanski lestvici plesnih pesmi._NEWLINE_Dannii Minogue je sprejela vlogo sodnice in mentorice v ITV-jevi oddaji X Factor poleg Simona Cowella, Louis Walsh in Sharon Osbourne. Bila je mentorica mo\xc5\xa1ki kategoriji in pou\xc4\x8devala Leona Jacksona, Rhydiana Robertsa in Andyja Williamsa. V intervjuju o njenem prvem letu v oddaji je Dannii Minogue povedala: \xc2\xbbKon\xc4\x8dno so me sprejeli kot mene samo. To je fantasti\xc4\x8dna prilo\xc5\xbenost, med katero me kon\xc4\x8dno ne primerjajo s Kylie. Kon\xc4\x8dno sem na\xc5\xa1la svoje poslanstvo.\xc2\xab Nazadnje sta se dva od njenih u\xc4\x8dencev, Rhydian Roberts in Leon Jackson, uvrstila v finale, in nazadnje je 15. decembra po javnem glasovanju v oddaji zmagal Leon Jackson. Dannii Minogue je postala prva \xc5\xbeenska mentorica, katere u\xc4\x8denec je zmagal v oddaji._NEWLINE_Leta 2007 je Simon Cowell najel Dannii Minogue za vlogo sodnice v oddaji Avstralija ima talent kanala Network 7 skupaj z Redom Symonsom in Tomom Burlinsonom v prvi sezoni oddaje. To je bilo potem, ko je \xc5\xbee sprejela vlogo sodnice v oddaji X Factor in je Simon Cowell menil, da bi se dobro odrezala tudi kot sodnica v tej oddaji. V oddaji je sodila tudi drugo in tretjo sezono v letih 2008 in 2009._NEWLINE_Zgodaj leta 2008 so Dannii Minogue najeli za glavno nastopajo\xc4\x8do glasbeno izvajalko na avstralskem tednu mode. Poleg tega so jo najeli tudi za vodenje otvoritvene prireditve, ki jo je organiziralo podjetje MAC Cosmetics. Ponovno je sprejela vlogo sodnice v drugi sezoni oddaje Avstralija ima talent. V Avstraliji so takrat izdali tudi album Club Disco z nekaj dodatnimi pesmimi. 20. septembra tistega leta je tudi vodila podelitev nagrad Nickelodeon UK Kids' Choice Awards._NEWLINE_Avgusta 2008 se je Dannii Minogue vrnila na britansko televizijo kot sodnica na X Factorju poleg Simona Cowella, Louisa Walsha in Cheryl Cole, ki je nadomestila Sharon Osbourne. Po prvih avdicijah so Dannii Minogue za mentorico dodelili skupini tekmovalcev, starej\xc5\xa1ih od petindvajsetih let. Za svoje favorite do finala je izbrala Daniela Evansa, Rachel Hylton in Ruth Lorenzo, pri pou\xc4\x8devanju slednjih pa ji je nazadnje pomagala biv\xc5\xa1a \xc4\x8dlanica glasbene skupine Spice Girls, Emma Bunton. V osmi epizodi oddaje so izlo\xc4\x8dili \xc5\xa1e zadnjega u\xc4\x8denca Dannii Minogue, Ruth Lorenzo, tako da se tistega leta v finale ni uvrstil noben od njenih u\xc4\x8dencev. Dannii Minogue je dejala, da je ponosna na svoje delo, ker je kategorija tekmovalcev, starej\xc5\xa1ih od petindvajset let, v oddaji ostala ve\xc4\x8d kot \xc5\xa1est tednov, kar je bil prej\xc5\xa1nji rekord._NEWLINE_V \xc4\x8dasu njenega delovanja v oddaji X Factor je veliko ljudi v zabavni industriji, med drugim tudi Ronan Keating, Noel Gallagher in Graham Norton podvomilo v sposobnost Dannii Minogue za pou\xc4\x8devanje in sojenje v oddaji. Poleg tega je veliko tabloidov trdilo, da je Dannii Minogue ljubosumna na novinko Cheryl Cole in da je zato v zaodrju bolj napeto. Dannii Minogue je te govorice sicer mnogokrat zanikala, tako kot Cheryl Cole, ki je dejala, da je vse skupaj le \xc2\xbbneumen stereotip, ki je popolnoma neresni\xc4\x8den\xc2\xab. 23. novembra, med predvajanjem oddaje v \xc5\xbeivo, se je Dannii Minogue zlomila in se po prepiru z Louisem Walshem glede izbire pesmi razjokala, tako da ni mogla predstaviti enega od svojih u\xc4\x8dencev, Rachel Hylton. Kljub kontroverznostim pa jo je imelo ob\xc4\x8dinstvo rado. Dannii Minogue je kasneje povedala, da med snemanjem pete sezone oddaje X Factor ni u\xc5\xbeivala in da \xc2\xbbtega ne bi nikoli ponovila\xc2\xab._NEWLINE_Na za\xc4\x8detku leta 2009 je Dannii Minogue preko spleta izdala digitalno kompilacijo z naslovom The Early Years. Kompilacija je vklju\xc4\x8devala vse pesmi, ki jih je Dannii Minogue izdala preko svojih prvih dveh albumov. Simon Cowell je kasneje potrdil, da bo Dannii Minogue zavzela polo\xc5\xbeaj sodnice tudi v \xc5\xa1esti sezoni oddaje X Factor in pohvalil njeno predanost oddaji. Oddaja se je pri\xc4\x8dela predvajati 22. avgusta 2009, v vlogi drugih sodnikov pa so se Dannii Minogue ponovno pridru\xc5\xbeili Simon Cowell, Louis Walsh in Cheryl Cole. Po prvih nekaj krogih so Dannii Minogue za pou\xc4\x8devanje dodelili skupino deklet in v naslednjih epizodah so jo predstavljale Rachel Adedeji, Lucie Jones in Stacey Solomon. Od trojice je bila najuspe\xc5\xa1nej\xc5\xa1a Stacey Solomon, ki je nazadnje zasedla tretje mesto._NEWLINE_7. decembra 2009 je Dannii Minogue izdala album The 1995 Sessions, album prej neizdanih pesmi, ki jih je posnela med snemanjem za svoj tretji glasbeni album, vendar je ve\xc4\x8dina teh pesmi do takrat ostala neizdanih zaradi te\xc5\xbeav, ki jih je imela s svojo takratno glasbeno zalo\xc5\xbebo. Na isti dan je Dannii Minogue ponovno izdala svoja prva dva albuma, izdana preko zalo\xc5\xbebe MCA Records, svoj debitantski glasbeni album, Love & Kisses, in njegov naslednik Get Into You._NEWLINE_Zgodaj leta 2010 so potrdili, da bodo posneli tudi \xc4\x8detrto sezono oddaje Avstralija ima talent. Dannii Minogue je bila edina \xc4\x8dlanica originalne zasedbe, ki je vlogo sodnice dobila tudi v tej sezoni, saj so se producenti oddaje slednjo odlo\xc4\x8dili obnoviti. Vlogi Reda Symonsa in Toma Burlinsona sta prejela Brian McFadden in Kyle Sandilands. V za\xc4\x8detku leta 2010 se je govorilo tudi, da so Dannii Minogue ponudili vlogo sodnice v avstralski razli\xc4\x8dici oddaje X Factor, ki so jo nameravali za drugo sezono popolnoma obnoviti. Kakorkoli \xc5\xbee, ponudbo je pevka zavrnila in nazadnje so vloge sodnikov sprejeli Natalie Imbruglia, Kyle Sandilands, Ronan Keating in Guy Sebastian, leta 2011 pa sta Kylea Sandilandsa in Natalie Imbruglio nadomestili Mel B in Natalie Bassingthwaighte._NEWLINE_13. januarja 2010 je Dannii Minogue s svojim partnerjem Krisom Smithom oznanila, da pri\xc4\x8dakuje svojega prvega otroka. Kasneje je povedala, da ima rok v juliju in zato ne bo mogla sprejeti vloge sodnice v sedmi sezoni oddaje X Factor. 3. julija je Dannii Minogue preko Twitterja objavila: \xc2\xbbSkupina Minogue se vra\xc4\x8da!\xc2\xab 11. junija je ITV oznanil, da se bo Dannii Minogue po vsej verjetnosti vrnila v oddajo, vendar ne takoj in da jo bodo do takrat nadome\xc5\xa1\xc4\x8dali razni gostovalni sodniki._NEWLINE_23. junija 2010 je kanal ITV2 oznanil, da bo izdala tridelni dokumentarni film Dannii Minogue: Style Queen, ki bo govoril o njeni modni liniji \xc2\xbbProject D\xc2\xab, o njenem delu v oddaji X Factor, materinstvu, njenemu partnerju Krisu Smithu in njeni vrnitvi v glasbeno industrijo, pa tudi o pisanju njene avtobiografije My Story. Dokumentarni film je produciral Steve Vizard, premierno pa se je predvajal na avstralskem kanalu Foxtel._NEWLINE_Dannii Minogue se je vrnila v oddajo X Factor septembra 2010 in si za svoje u\xc4\x8dence izbrala Nicola Festo, Matta Cardlea in Aidena Grimshawa, poleg tega pa je in\xc5\xa1tuirala \xc5\xa1e Paijeja Richardsona. Dannii Minogue je na snemanju spremljala tudi njena prijateljica iz Avstralije, Natalie Imbruglia, ki jo je tistega leta v Birminghamu nadomestila kot sodnica. V finale se je uvrstil le Matt Cardle, saj so Nicola Festo izlo\xc4\x8dili \xc5\xbee po prvem tednu, Aidena Grimshawa po \xc5\xa1estem, Paijeja Richardsona pa po sedmem. Nazadnje je Matt Cardle v finalu zmagal in Dannii Minogue je ponovno, \xc5\xbee drugi\xc4\x8d postala mentorica zmagovalca._NEWLINE_14. maja 2011 je Dannii Minogue oznanila, da se ne bo pojavila v osmi sezoni X Factorja. O svoji odlo\xc4\x8ditvi je dejala: \xc2\xbbMed pogovori o moji vrnitvi (v oddajo X Factor) mi je postalo jasno, da bodo na \xc5\xbealost avdicije za X Factor letos potekale junija in julija, vzporedno z avdicijami za oddajo Avstralija ima talent. Zato se ne morem vrniti.\xc2\xab Dannii Minogue se je v vlogi sodnice v oddaji Avstralija ima talent vrnila tudi za peto sezono.\n_START_SECTION_\n2012 - danes: Trenutni projekti in mo\xc5\xbena vrnitev k X Factorju\n_START_PARAGRAPH_\nJanuarja 2012 je kanal ITV izdal dokumentarni film z naslovom The Talent Show Story, v katerem je govorila o svojem delu v oddaji X Factor in drugih oddajah, v katerih i\xc5\xa1\xc4\x8dejo talente. Poleg tega so za dokumentarni film intervjuvali tudi sodnike Garyja Barlowa, Louisa Walsha, Kelly Rowland, Tuliso Contostavlos, Amando Holden, Piersa Morgana, Carrie Grant in Simona Cowella ter voditelja oddaje X Factor Dermota O'Learyja in oba voditelja oddaje Britanija ima talent, Anta & Deca. _NEWLINE_Aprila 2012 so poro\xc4\x8dali, da se Dannii Minogue dogovarja s Simonom Cowellom in producenti ITV-ja dogovarja o vrnitvi k oddaji X Factor, kjer naj bi nadomestila Kelly Rowland, ki se v oddajo po svoji prvi sezoni ne bo vrnila. Ko so \xc5\xbee potrdili, da se bosta Gary Barlow in Louis Walsh vrnila, so poro\xc4\x8dali tudi, da bo pogodbo za sojenje v oddaji X Factor leta 2012 podpisala Tulisa Contostavlos. Maja 2012 je kanal ITV potrdil, da se Kylie Minogue ne bo vrnila v oddajo X Factor. 17. maja 2012 so poro\xc4\x8dali, da je Dannii Minogue zavrnila milijonsko pogodbo za vrnitev k oddaji X Factor. Kasneje so potrdili, da bo vlogo sodnice v britanski oddaji X Factor prevzela biv\xc5\xa1a sodnica ameri\xc5\xa1kega X Factorja, Nicole Scherzinger._NEWLINE_Dannii Minogue je vlogo sodnice v oddaji Avstralija ima talent sprejela tudi za \xc5\xa1esto sezono, ki bo iz\xc5\xa1la leta 2012.\n_START_SECTION_\nModno oblikovanje\n_START_PARAGRAPH_\nV poznih osemdesetih je Dannii Minogue oblikovala lastno modno linijo, ki so jo v Avstraliji prodajali preko trgovine K-Mart._NEWLINE_Odkar je Dannii Minogue leta 2007 postala sodnica v oddajah X Factor in Avstralija ima talent je postala stilska ikona v Veliki Britaniji, na Irskem in v Avstraliji, po\xc5\xbeela veliko hvale s strani modnih oblikovalcev, kot je Victoria Beckham, in nosila obleke J'Atona Couturea, Antonia Berardija, Dolcea & Gabbane, Marchese, Philipa Armstronga, Carle Zampatti, Guccija in Aurelia Costarella. Pojavila se je tudi na naslovnicah revij, kot so Cosmopolitan, Vouge in InStyle. Posebej britanski mediji so ve\xc4\x8dkrat opazili njen smisel za modo in dejstvo, da velikokrat zamenja frizure, posebej odkar se je oddaji X Factor pridru\xc5\xbeila tudi Cheryl Cole in so ju pri\xc4\x8deli primerjati. Zaradi hvale, ki je je bila dele\xc5\xbena s strani britanskih medijev, je Dannii Minogue oblikovala lastno linijo oblek, naslovljeno Project D, ki jo je izdala skupaj s svojo prvo di\xc5\xa1avo. Prvi izvodi modne linije Project D so se prodajali le v britanski trgovini Selfridges; ta spomladno-poletna kolekcija obla\xc4\x8dil je vklju\xc4\x8devala vsa obla\xc4\x8dila, ki jih je Dannii Minogue nosila med prvo epizodo sedme sezone X Factorja, vklju\xc4\x8dno s kratko bo\xc5\xbei\xc4\x8dno obleko._NEWLINE_Pozno julija 2011 je Dannii Minogue oznanila, da je sprejela slu\xc5\xbebo ambasadorke spomladnega modnega tedna v Melbourneu; slu\xc5\xbebo je obdr\xc5\xbeala do septembra tistega leta.\n_START_SECTION_\nOgla\xc5\xa1evanje\n_START_PARAGRAPH_\nDannii Minogue je obraz podjetja Marks and Spencer. Prvo reklamo za podjetje je posnela v Ju\xc5\xbeni Afriki, izdala pa 24. marca 2010; reklama, ki je vklju\xc4\x8devala pesem Cheryl Lynn,\xc2\xa0\xc2\xbbGot to be Real\xc2\xab, je bila posneta za njihovo spomladno kampanjo. V reklami so zaigrale \xc5\xa1e Twiggy, Lisa Snowdon, VV Brown in Ana Beatriz Barros. Dannii Minogue zaradi nose\xc4\x8dnosti ni bila vklju\xc4\x8dena v jesensko kampanjo, vendar so jo kljub temu vklju\xc4\x8dili v bo\xc5\xbei\xc4\x8dno kampanjo s Petrom Kayjem, ki je vklju\xc4\x8devala tudi pesem\xc2\xa0\xc2\xbbYou Should Be Dancing\xc2\xab\xc2\xa0glasbene skupine Bee Gees._NEWLINE_Januarja 2011 se je Dannii Minogue odpravila v Miami, Florida, kjer je posnela reklamo za Marks & Spencerjevo pomladno kampanjo leta 2011._NEWLINE_Leta 2011 so potrdili, da bo Dannii Minogue postala nov obraz slavnega kozmeti\xc4\x8dnega branda ModelCo.\n_START_SECTION_\nRazmerja\n_START_PARAGRAPH_\nV zgodnjih devetdesetih je Dannii Minogue hodila z Rayjem Slijngaardom, raperjem iz eurodance glasbene skupine 2 Unlimited. Januarja 1994 se je poro\xc4\x8dila z avstralskim igralcem Julianom McMahonom, ki ga je spoznala leta 1991 med snemanjem televizijske serije Home and Away. Poro\xc4\x8dena sta bila manj kot dve leti in se leta 1995 nazadnje lo\xc4\x8dila. Ob lo\xc4\x8ditvi je Dannii Minogue dejala, da so ti dogodki tisto, kar \xc2\xbbv \xc5\xbeivljenju ob\xc5\xbealujem najbolj in pri \xc4\x8demer sem se najbolj zmotila.\xc2\xab Oktobra 1995 je pozirala gola za avstralsko razli\xc4\x8dico revije Playboy. O razlogu za to odlo\xc4\x8ditev je kasneje povedala: \xc2\xbbPravkar sem se lo\xc4\x8dila. Ve\xc4\x8dina \xc5\xbeensk odide k frizerju - jaz sem pozirala za Playboy. Sama sem izbrala fotografa, lokacijo, kaj sem si \xc5\xbeelela nositi in \xc4\x8desa ne ter vse drugo povezano s fotografijami. To je bila zame zelo osvobojujo\xc4\x8da izku\xc5\xa1nja, ki me je navdala z mo\xc4\x8djo.\xc2\xab Ta \xc5\xa1tevilka revije se je razprodala po \xc5\xa1tirih dneh in postala ena od najbolje prodajanih avstralskih razli\xc4\x8dic revije Playboy._NEWLINE_Oktobra 1999 se je Dannii Minogue zaro\xc4\x8dila s kanadsko-francoskim voznikom formule 1, Jacquesom Villeneuveom, a njuno razmerje se je kon\xc4\x8dalo leta 2001. Leta 2002 je pri\xc4\x8dela hoditi s producentom in basistom glasbene skupine Bros, Craigom Loganom, s katerim se je spoznala med snemanjem njenega albuma Neon Nights. Mediji so marca 2002 pri\xc4\x8deli poro\xc4\x8dati, da se je par zaro\xc4\x8dil, a decembra 2002 sta oznanila, da sta se raz\xc5\xa1la._NEWLINE_Avgusta 2008 je Dannii Minogue pri\xc4\x8dela hoditi z angle\xc5\xa1kim manekenom in biv\xc5\xa1im profesionalnim igralcem rugbija Krisom Smithom (roj. 20. avgust 1978). Spoznala sta se na praznovanju njegovega tridesetega rojstnega dne na Ibizi. 9. januarja 2011 je Dannii Minogue potrdila, da je nose\xc4\x8da preko svojega Twitterja, kjer je zapisala: \xc2\xbbJupi, mamica bom!\xc2\xa0:-)\xc2\xab\xc2\xa0Napisala je tudi, da otroka pri\xc4\x8dakuje julija 2010 in da je bila ob \xc4\x8dasu objave nose\xc4\x8da dvanajst tednov. Dannii Minogue je 5. julija 2010 preko carskega reza v kraljevi \xc5\xbeenski bolni\xc5\xa1nici v Melbourneu, Avstralija rodila de\xc4\x8dka po imenu Ethan Edward Minogue Smith. De\xc4\x8dek je tehtal 3,71 kilogramov. Na za\xc4\x8detku je Dannii Minogue nameravala roditi doma._NEWLINE_Aprila 2012 je Dannii Minogue preko Twitterja oznanila, da sta se s Krisom Smithom raz\xc5\xa1la: \xc2\xbbZ veliko \xc5\xbealostjo vam sporo\xc4\x8dam, da sva se s Krisom raz\xc5\xa1la. \xc5\xa0e vedno se imava rada & vas prosiva za zasebnost v tem zelo te\xc5\xbekem \xc4\x8dasu, posebej zaradi najinega sina Ethana, ki ostaja najina prioriteta.\xc2\xab\xc2\xa0Tudi Kris Smith je preko Twitterja oznanil, da sta se raz\xc5\xa1la._NEWLINE_Leta 2012 je Tom Bower v knjigi o ljubezenskem \xc5\xbeivljenju Simona Cowella razkril, da sta imela z Dannii Minogue ob za\xc4\x8detku X Factorja leta 2007 afero.\n_START_SECTION_\nMedijska upodobitev in ostale aktivnosti\n_START_PARAGRAPH_\n\xc4\x8cez njeno kariero so Dannii Minogue mnogokrat primerjali z njeno komericalno veliko uspe\xc5\xa1nej\xc5\xa1o sestro Kylie. O primerjavah je Dannii Minogue dejala: \xc2\xbbTe\xc5\xbeko je, ker me kar naprej primerjajo s Kylie. Po drugi strani pa, ljudje vedno najdejo koga, s komer te primerjajo. Kar poglejte Britney in Christino.\xc2\xab V intervjuju z revijo Elle aprila 2009 je Kylie Minogue kritizirala sodnika oddaje X Factor, Louisa Walsha, zaradi posmehovanja njene sestre: \xc2\xbbZelo ponosna sem na svojo sestro in tako prekleto me \xc5\xbeivcira, da naju kar naprej primerjajo. V Angliji veliko ljudi ne ve, od kod prihaja. In \xc5\xa1e te\xc5\xbeje je, ko se ji Louis Walsh s svojim pateti\xc4\x8dnim smislom za humor posmehuje - na primer s tem, da ji re\xc4\x8de, da \xc5\xa1e nikoli ni ustvarila nobene uspe\xc5\xa1nice, kar sploh ni res.\xc2\xab\xc2\xa0Zanikala je tudi govorice, da se njena sestra ne razume s Cheryl Cole in Sharon Osbourne ter jih ozna\xc4\x8dila za \xc2\xbbcenene\xc2\xab._NEWLINE_Dannii Minogue je mnogokrat nastopila na sydneyjski paradi gejev in lezbijk in v londonskem no\xc4\x8dnem klubu G-A-Y. Sama pravi, da je tako uspe\xc5\xa1na tudi zaradi svojih obo\xc5\xbeevalcev iz homoseksualne skupnosti, v veliko intervjujih pa je tudi dejala, da je gejevska kultura \xc2\xbbvedno bila del [njene] glasbe\xc2\xab. Dannii Minogue odprto podpira homoseksualno skupnost, opozarja na njihove pravice in na dejstvo, da \xc5\xa1e danes niso popolnoma enakopravni, velikokrat pa je poudarila tudi, da bi po njenem mnenju morali zakone med istospolnimi partnerji legalizirati v vseh dr\xc5\xbeavah._NEWLINE_Dannii Minogue je ambasadorka organizacije Terrence Higgins Trust, ki dela na tem, da bi se ljudi bolj natan\xc4\x8dno izobra\xc5\xbeevalo o AIDS-u. Dobrodelni organizaciji se je pridru\xc5\xbeila, ker je upala, da bo s tem ve\xc4\x8d ljudi pripravila do tega, da se pogovarjajo o varni spolnosti in bolezni. Leta 2004 je gola, ovita le z rde\xc4\x8dim trakom, pozirala za kampanjo v sklopu promocije dneva AIDS-a v Avstraliji in Veliki Britaniji. \xc5\xbde dolgo podpira raziskave raka na prsih in od avgusta 2008 je postala ambasadorka centra za raziskavo raka na prsih Olivie Newton-John._NEWLINE_Revija Heat Magazine je v svoji \xc5\xa1estopeti \xc5\xa1tevilki Dannii Minogue z 42% glasov ozna\xc4\x8dila za najljub\xc5\xa1o sodnico oddaje X Factor v Veliki Britaniji; drugo mesto je s 35% glasov zasedel Simon Cowell, tretje z 18% glasov Cheryl Cole, \xc4\x8detrto pa Louis Walsh z le 5% glasov."